На основу члана 46. Закона о локалној самоуправи ( „ Службени гласник РС “ бр. 129 / 07,83/2014 , 101/2016-др. закон и 47/2018 ), члана 62. Статута општине Пријепоље (″Службени гласник општине Пријепоље″, бр. 3/2019) и члана 52. Пословника Општинског већа општине Пријепоље (″Службени гласник општине Пријепоље″, бр. 6/12, 1/15, 14/16 и 6/17), Одлуке о буџету општине Пријепоље за 2020. годину ("Службени гласник општине Пријепоље " број 13/2019), Општинско веће општине Пријепоље , на 3. седници одржаној 25. 09.2020. године , донело је :

**П Р А В И Л Н И К**

**о критеријумима за остваривање права на финансијску помоћ за вантелесну оплодњу у 2020. години**

**I ОСНОВНЕ ОДРЕДБЕ**

**Члан 1.**

Овим правилником уређују се критеријуми, висина, поступак за остваривање права на финансијску помоћ за вантелесну оплодњу у 2020. години и начин извештавања о наменском коришћењу додељених средстава.

Овим правилником утврђују се шира права у односу на права из обавезног зравственог осигурања у циљу да се што већи број парова укључи у поступак вантелесне оплодње.

Шира права у смислу овог правилника су: избор здравствене установе која ће спроводити поступак вантелесне оплодње, број покушаја вантелесне оплодње и године старости жене.

**Члан 2.**

О правима по овом правилнику Комисија обавештава грађане преко средстава једног јавног информисања и званичне интернет странице општине Пријепоље .

**II. КРИТЕРИЈУМИ ЗА ОСТВАРИВАЊЕ ПРАВА**

**Члан 3.**

Критеријуми за остваривање права на финансијску помоћ за вантелесну оплодњу су:

* да бар једно од супружника или ванбрачних партнера има држављанство Републике Србије;
* да пар има пребивалиште ( боравиште за избеглице и интерно расељена лица ) на територији oпштине Пријепоље најмање годину дана пре дана подношења захтева;
* да пар испуњава критеријуме које је прописала Републичка стручна комисија Министарства здравља за лечење поступцима биомедицински потпомогнутог оплођења (изузев ограничења у погледу година старости жене);
* да је пар, уколико је жена млађа од 42 годинe, искористио право на три покушаја који се финансирају из средстава обавезног здравственог осигурања.

**III. ВИСИНА ФИНАНСИЈСКЕ ПОМОЋИ**

**Члан 4.**

Висина финансијске помоћи износи до 400.000,00 динара по пару и исплаћују се једнократно, у износу према профактури здравствене установе која ће спроводити поступак вантелесне оплодње.

У истој календарској години финансијска помоћ се може доделити једанпут.

**IV. ПОСТУПАК ЗА ОСТВАРИВАЊЕ ПРАВА**

**Члан 5.**

Захтев за доделу финансијске помоћи се подноси Комисији за остварење права на вантелесну оплодњу коју формира Општинско веће.

Уз захтев се прилаже:

* извод из матичне књиге венчаних или изјава оверена од стране два сведока да пар живи заједно;
* уверења о држављанству Републике Србије бар једног од супружника, односно ванбрачних партнера;
* уверења о пребивалишту ( боравишту ) пара и фотокопије личних карата;
* профактура зравствене установе, која ће вршити вантелесну оплодњу, о висини средстава потребних за покриће трошкова вантелесне оплодње;
* Извештај лекара специјалисте да пар испуњава критеријуме прописане од стране Републичке стручне комисије Министарства здравља за лечење поступцима биомедицински потпомогнутог оплођења (изузев ограничења у погледу година старости жене);
* потврда Републичког фонда за здравствено осигурање или други доказ да је пар искористио право на три покушаја који се финансирају из средстава обавезног здравственог осигурања, уколико је жена млађа од 42 године. Уколико је жена старија од 42 године, овај доказ није потребно подносити.

Уколико поступак вантелесне оплодње спроводи инострана здравствена установа, документа те здравствене установе морају бити преведена .

**Члан 6.**

Одлуку о додели финансијске помоћи на предлог Комисије за вантелесну оплодњу доноси Општинско веће.

На основу Одлуке закључује се уговор између корисника средстава и општине Пријепоље.

Уговор у име општине закључује председник општине .

Уговором се уређују права и обавезе уговорних страна.

Додељена средства се преносе на основу закљученог уговора.

**V. НАЧИН ИЗВЕШТАВАЊА О НАМЕНСКОМ КОРИШЋЕЊУ ДОДЕЉЕНИХ СРЕДСТАВА**

**Члан 7.**

Корисник средстава је дужан да додељена средства користи искључиво за намену за коју су му додељена.

Доказ о наменском трошењу додељених средстава је извештај са рачунима здравствене установе о спроведеном поступку вантелесне оплодње, који је корисник дужан да достави у року од 8 месеци од дана преноса средстава.

Уколико корисник средстава, у року из претходног става, не достави извештај са рачунима здравствене установе, сматраће се да средства нису наменски утрошена и против истог покренуће се поступак за повраћај пренетих средстава увећаних за законску затезну камату.

Корисник средстава је дужан да изврши повраћај неутрошених средстава, у противном против истог ће се покренути поступак за повраћај средстава увећаних за законску затезну камату.

Недостављање извештаја, ненаменско трошење средстава и неизвршавање повраћаја неутрошених средстава има за последицу и неодобравање средстава у наредној години.

**VI. ЗАВРШНЕ ОДРЕДБЕ**

**Члан 8.**

Овај правилник ступа на снагу даном доношења а објавиће се у „Службеном гласнику општине Пријeпоље“.

**Општина Пријепоље**

**Општинско веће**

Број: 06-39/20

Датум: 25.09.2020.године

ОПШТИНСКО ВЕЋЕ ПРЕДСЕДНИК

**Владимир Бабић**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**