Општинско веће општине Пријепоље, на основу члана 10. став 1. Одлуке о Општинском правобранилаштву општине Пријепоље („Службени гласник општине Пријепоље“, број 1/18) и у вези са чланом 53.став 1. Закона о правобранилаштву („Службени гласник РС“, број 55/14 ), расписује и оглашава

**ЈАВНИ КОНКУРС ЗА ПОСТАВЉЕЊЕ ОПШТИНСКОГ ПРАВОБРАНИОЦА ОПШТИНЕ ПРИЈЕПОЉЕ**

1. **Орган у ком се лице поставља:**

* Општинско правобранилаштво општине Пријепоље , Трг Братства и јединства 1, 31300 Пријепоље

1. **Постављење** се врши на период од 5 година

**Опис послова:** обавља послове правне заштите имовинских права и интереса општине: у поступцима пред судовима, управним и другим надлежним органима заступа као законски заступник општину Пријепоље, њене органе и друга правна лица чије се финансирање обезбеђује из буџета, ради заштите имовинских права и интереса општине Пријепоље; прати и проучава правна питања од значаја за рад ; даје правна мишљења приликом закључивања уговора које закључују правна лица које заступа, посебно из уговора из области имовинско правних односа и привредноправних уговора, у року који не може бити дужи од 30 дана; даје правне савете органима општине које заступа; предузима заступање под истим условима као адвокат када је прописано да је у одређеном поступку или за предузимање одређене радње у поступку обавезно заступање странке од стране адвоката; обавља и друге послове у складу са Законом.

**Услови:**

а) **Општи услови:**

* да је пунолетан држављанин Републике Србије,
* да има прописано образовање,
* да испуњава остале услове одређене законом, другим прописма и актом о систематизацији радних места,
* да није правноснажнио осуђиван на безусловну казну затвора од најмање шест месеци и
* да му раније није престајао радни однос у државном органу односно органу аутономне покрајине или јединици локалне самоуправе због теже повреде дужности из радног односа.

б) **Други услови** прописани чланом 10. Одлуке о општинском правобранилаштву општине Пријепоље:

* високо образовање стечено на основним студијама у трајању од најмање четири године, односно на основним академским студијама у обиму од 240 ЕСПБ бодова, односно на студијама другог степена (мастер академске студије, мастер струковне студије, специјалистичке академске студије или специјалистичке струковне студије) из научне области правних наука-правни факултет;
* положен правосудни испит;
* најмање пет година радног искуства у правној струци.

**3.** **Место рада:** Општина Пријепоље, Општинско правобранилаштво, Трг братства и јединства 1, Пријепоље

**4. Пријава на конкурс садржи:** име и презиме кандидата, матични број, адресу становања, контакт телефон, по могућности e-mail адресу, податке о образовању, податке о врсти и дужини радног искуства са кратким описом послова на којима је кандидат радио до подношења пријаве на конкурс и одговорностима на тим пословима, податке о стручном усавршавању и податке о посебним областима знања. Пријава мора бити потписана.

**5. Докази који се прилажу уз пријаву:** поред доказа о испуњавању посебних услова конкурса (дипломе о стеченом високом образовању, уверења о положеном правосудном испиту, уверења о радном искуству у правној струци) кандидат је обавезан да уз пријаву приложи и доказе о испуњавању општих услова за рад у државним органима и то:

1. уверење да је држављанин РС (не старије од шест месеци у односу на дан објављивања конкурса),
2. извод из матичне књиге рођених,
3. доказ да има општу здравствену способност (не старије од 6 месеци у односу на дан објављивања конкурса),
4. исправе којима се доказује да раније није престао радни однос у државном органу, односно органу аутономне покрајине или јединице локалне самоуправе, због теже повреде дужности из радног односа и
5. доказ да није осуђиван за кривично дело на безусловну казну затвора од најмање шест месеци или за кажњиво дело које га чини неподобним за обављање послова у државном органу (издат након објављивања овог огласа).

Сви докази прилажу се у оригиналу или овереној фотокопији.

Доказе под тачаком 1., 2., и 5. подносилац може доставити уз пријаву у циљу ефикаснијег и бржег спровођења поступка или ће их надлежни орган прибавити по службеној дужности, у складу са чланом 103. Закона о општем управном поступку („Службени гласник РС“ број 18/16) у ком случају је потребно да подносилац пријаве достави попуњену Изјаву о сагласности странке да орган може извршити увид, прибавити и обрадити личне податке о чињеницама о којима се води службена евиденција (Образац изјаве).

Образац изјаве објављен је уз Јавни конкурс за постављење Општинског правобраниоца општине Пријепоље, на интернет презентацији општине Пријепоље- www.prijepolje.rs.

**6. Рок за подношење пријава и адреса на коју се пријаве подносе:**

Пријаве по Јавном конкурсу са доказима о испуњењу услова подносе се у затвореној коверти, у року од 15 дана од дана објављивања Јавног конкурса на интернет презентацији општине Пријепоље, на адресу: Општина Пријепоље - Општинско веће , Трг Братства и јединства 1, 31300 Пријепоље или на писарници Општине Пријепоље са назнаком **„пријава на јавни конкурс за постављење Општинског правобраниоца“**

1. **Лице задужено за давање обавештења о конкурсу:** Горица Костић, телефон 033/714073

Неблаговремене, недопуштене, неразумљиве или непотпуне пријаве неће се узети у разматрање.

Овај Јавни конкурс објављује се на интернет презентацији општине Пријепоље- www.prijepolje.rs, на огласној табли Општине, а обавештење о јавном конкурсу и адреса интернет презентације на којој је објављен, објављује се у дневним листу „Политика“ које се дистрибуирају за целу територију Републике Србије и у Локалном листу „Полимље“ .

\* Сви изрази, појмови, именице, придеви и глаголи у овом огласу који су употребљени у мушком граматичком роду, односе се без дискриминације и на особе женског пола.

**ОПШТИНСКО ВЕЋЕ ОПШТИНЕ ПРИЈЕПОЉЕ**

**Број: 112-192/20-2 од 07.05. 2020. године**

**ПРЕДСЕДНИК**

***Драгољуб Зиндовић***